# **CENTRALNA BANKA**

**BOSNE I HERCEGOVINE**

Broj: UV-122-01-1-73/18

Sarajevo, 29.08.2018. godine

Na osnovu člana 2. stav (4) tačka b) alineja (I), člana 7. stav (1) tačka b) i člana 70. Zakona o Centralnoj banci Bosne i Hercegovine („Službeni glasnik BiH“, br. 1/97, 29/02, 8/03, 13/03, 14/03, 9/05, 76/06 i 32/07) Upravno vijeće Centralne banke Bosne i Hercegovine na 9.-oj sjednici od 29.08.2018. godine donosi

**ODLUKU**

o kupovini i prodaji efektivnog stranog novca za devizna sredstva komercijalnim bankama

Član 1.

(Predmet odluke)

Ovom odlukom uređuje se kupovina i prodaja efektivnog stranog novca EUR i ne EUR valuta (u daljem tekstu: efektivni strani novac) za devizna sredstva u EUR valuti (u daljem tekstu: devizna sredstva) koju Centralna banka Bosne i Hercegovine (u daljem tekstu: Centralna banka) obavlja s komercijalnim bankama u Bosni i Hercegovini (u daljem tekstu: banka).

Član 2.

(Kupovina i prodaja efektivnog stranog novca)

(1) Centralna banka vrši kupovinu i prodaju efektivnog stranog novca za devizna sredstva na osnovu zahtjeva banke za kupovinu/prodaju efektivnog stranog novca (u daljem tekstu: zahtjev) za protuvrijednost deviznih sredstva.

(2) U smislu ove odluke, ne EUR valuta podrazumijeva valute USD, CHF i GBP.

(3) Kupovina i prodaja efektivnog stranog novca u ne EUR valuti vrši se po kupovnom odnosno prodajnom kursu Centralne banke utvrđenom za ne EUR valute na datum transakcije.

Član 3.

(Podnošenje zahtjeva)

(1) Banka podnosi zahtjev organizacionom obliku nadležnom za poslove bankarstva u glavnoj jedinici ili filijali Centralne banke kod koje se vodi račun rezervi banke (u daljem tekstu: organizacioni oblik za bankarstvo).

(2) Podnošenje zahtjeva iz stava (1) ovog člana i njegovo potvrđivanje od strane organizacionog oblika za bankarstvo se vrši putem softverske platforme elektronskog međubankarskog tržišta novca (u daljem tekstu: EMTN).

(3) Pored zahtjeva iz stava (1) ovog člana, banka podnosi i zahtjev za predaju/preuzimanje efektivnog stranog novca u skladu s propisom o postupku predaje/preuzimanja gotovog novca u trezorima Centralne banke.

(4) Zahtjev iz stava (3) ovog člana za predaju/preuzimanje efektivnog stranog novca u EUR valuti se podnosi organizacionom obliku nadležnom za poslove trezora u glavnoj jedinici ili filijali Centralne banke, a za ne EUR valutu Odjeljenju za trezor Centralnog ureda Centralne banke Bosne i Hercegovine (u daljem tekstu: nadležni trezor).

(5) U slučaju nemogućnosti komunikacije putem EMTN-a (pada sistema EMTN ili u izuzetnim okolnostima uz obrazloženi pisani zahtjev banke kada se ne radi o padu sistema EMTN), s organizacionim oblikom za bankarstvo komunikacija se obavlja putem faksa ili e-maila.

(6) U slučaju iz stava (5) ovog člana zaključnicu o kupovini i prodaji efektivnog stranog novca (u daljem tekstu: zaključnica) obavezno potpisuju ovlaštene osobe banke.

Član 4.

(Kupovina efektivnog stranog novca od strane Centralne banke)

1) Kada se vrši kupovina efektivnog stranog novca za protuvrijednost deviznih sredstava nadležni trezor u skladu s propisom o postupku predaje/preuzimanja gotovog novca u trezorima Centralne banke:

1. vrši preuzimanje efektivnog stranog novca od banke i
2. kreira dokumente o preuzimanju.

(2) Nakon preuzimanja efektivnog stranog novca i kreiranja dokumenata iz stava (1) ovog člana Centralna banka kreira zaključnicu o kupovini efektivnog stranog novca s datumom valute od dva radna dana (T+2) i potvrđuje zahtjev banke.

(3) Banka je dužna zahtjev iz stava (2) ovog člana dostaviti organizacionom obliku za bankarstvo najkasnije sat vremena prije najavljenog pologa.

(4) Ukoliko zahtjev iz stava (2) ovog člana bude dostavljen poslije isteka roka navedenog u stavu (3) ovog člana, Centralna banka takav zahtjev može odbiti.

(5) U izuzetnim slučajevima, na osnovu zahtjeva banke i uz prethodno odobrenje Centralne banke, kupovinu efektivnog stranog novca je moguće izvršiti i s datumom valute kraćim od dva radna dana, odnosno s datumom valute od jedan radni dan (T+1).

(6) Banka je dužna uz zahtjev iz stava (5) ovog člana koji podnosi Centralnoj banci navesti razlog ranijeg izvršenja ove transakcije a Centralna banka u zavisnosti od trenutne raspoloživosti deviznih rezervi, planu investiranja i ranije preuzetim obavezama može odobriti takav zahtjev.

(7) Centralna banka realizuje zaključnicu o kupovini efektivnog stranog novca na datum valute izvršenja transakcije u inostranstvu.

Član 5.

(Prodaja efektivnog stranog novca od strane Centralne banke)

(1) Kada se vrši prodaja efektivnog stranog novca za protuvrijednost deviznih sredstvaCentralna banka kreira zaključnicu o prodaji efektivnog stranog novca s datumom valute do dva radna dana od datuma podnošenja zahtjeva i potvrđuje zahtjev banke.

(2) Banka je dužna zahtjev iz stava (1) ovog člana dostaviti organizacionom obliku za bankarstvo, a ukoliko se radi o zahtjevu T+0, banka je dužna zahtjev dostaviti najkasnije do 12.00 sati.

(3) Ukoliko zahtjev (T+0) iz stava (2) ovog člana bude dostavljen poslije 12.00 sati, Centralna banka takav zahtjev može odbiti.

(4) Ukoliko se radi o zahtjevu s datumom valute T+0, banka je dužna najkasnije do 12.30 sati dostaviti organizacionom obliku za bankarstvo SWIFT poruku MT202 (ACK) kao dokaz o nalogu/instrukciji za uplatu deviznih sredstava na račun Centralne banke u inostranstvu.

(5) Nakon potvrđene uplate na deviznom računu, Centralna banka iz nadležnog trezora vrši predaju efektivnog stranog novca banci u skladu s propisom o postupku predaje/preuzimanja gotovog novca u trezorima Centralne banke i kreira dokumente o predaji efektivnog stranog novca.

(6) U slučaju kada se radi o zahtjevu s datumom valute T+0 i kada uplata iz nepredviđenih razloga ne bude realizovana do kraja radnog dana ili ukoliko nadležni trezor nije u mogućnosti izvršiti predaju efektivnog stranog novca istog radnog dana, predaja će biti izvršena narednog radnog dana (T+1) a najkasnije T+2.

(7) Centralna banka realizuje zaključnicu o prodaji efektivnog stranog novca na dan predaje efektivnog stranog novca banci.

Član 6.

(Naknada)

(1) Centralna banka vrši obračun naknade, u skladu s propisom o tarifi naknada Centralne banke, koji automatski putem EMTN-a (potvrdom zahtjeva) dostavlja banci.

(2) Naplata naknade iz stava (1) ovog člana se vrši na mjesečnom nivou zaduživanjem računa rezervi banke u korist računa rezervi Centralnog ureda Centralne banke.

Član 7.

(Stupanje na snagu i objavljivanje)

(1) Ova odluka stupa na snagu osmog dana od dana objavljivanja u “Službenom glasniku BiH”, a primjenjuje se od 01.10.2018. godine.

(2) Ova odluka se objavljuje u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

 Predsjedavajući

 Upravnog vijeća Centralne banke

 Bosne i Hercegovine

 GUVERNER

 dr. Senad Softić